Il-faqar tal-politika f'Malta hi imfissra b'mod ċar mid-dibattitu kurrenti. Il-logħob bil-kliem m'hu ser isolvi xejn. Quddiem l-aħbar tal-kumpaniji fil-Panama il-Partit Laburista ma kellux il-kuraġġ morali li jgħid li dak kien żball li fil-partiti politiċi serji jħallsu għalih bir-rizenja, mill-ewwel. Minflok, ħarġu mill-kexxun ir-residenza ta' Beppe fil-Għargħur li dwarha qalu ħafna affarijiet li kollha jimmeritaw risposta ċara minn min hu konċernat. Inkluż riżenji jekk jirriżulta l-abbuż. Imma l-Partit Laburista mhux interessat dwar dan kollu. Hu ċar li jinteressah biss il-paragun tal-ħmieġ: min hu inqas jew iktar maħmuġ. Il-politika f'Malta rriduċewha għal hekk. Bit-tama li l-abbużi jikkanċellaw wieħed lill-ieħor. Ir-realtà, fortunatament, għall-parti l-kbira tal-Maltin hi differenti: kull storja dwar abbuż hi tat-tqalliegħ tal-istonku.